Papersnake/gushiwen huggingface dataset:
咏廿四气诗 霜降九月中
元稹（唐代）

风卷清云尽，空天万里霜。野豺先祭月，仙菊遇重阳。

秋色悲疏木，鸿鸣忆故乡。谁知一樽酒，能使百秋亡。
七夕日宿长江
李新（宋代）

去岁龙城乐事多，楼头乞巧傍青娥。
今年织女知何处，不见星郎送渡河。
落花三首
廖行之（宋代）

花枝春老不禁寒，一夕狂风到画栏。
飞尽繁红委苔径，明朝犹作锦茵看。
六歌 吴航头
方殿元（清代）

吴航头，日夜滔滔使人愁。夫差当日臣于越，七闽一顾雄心发。

乘船直尽大海东，回向中原事征伐。黄池会罢国已空，潮去潮来只明月。

太伯子孙尚如此，何况鸿毛窃风起。未许苴茅恋不归，化作战场几千里。

海上波涛何日止，欲学田横岂能比。近闻剽掠到循城，科头跣足拥旄旌。

吾家去此四百里，乘流一夜能兼程。有姊孀孤弟妹弱，满地兵戈何所托。

待得安澜斩鲸鳄，羁旅忧多头亦白。
题王无邪九华图
章甫（宋代）

云锦仙翁人不识，多生九华茹芝客。
少年登览妙形容，三十七峰俱改色。
手捉高士淡墨图，烟云到处随卷舒。
珠玑衮衮入题咏，缣素往往争临摹。
雪潭四时溅飞雪，叹我幻躯方病渴。
何由得共山中人，脚踏寒流弄明月。
酬乐天寄生衣
元稹（唐代）

秋茅处处流痎疟，夜鸟声声哭瘴云。

羸骨不胜纤细物，欲将文服却还君。
法度颂
周无所住（宋代）

清净药村，密意为丸。
十二时中，无念火煎。
御君兄内子妆阁被火敬唁以诗八首 其二
王彦泓（明代）

丹楼夜半忽霞开，气杂沉香甲煎来。疑是隋宫守除夕，故烧高烛照妆台。
贝丘道中看王莽所塞黄河旧迹
汪梦斗（宋代）

从来四渎各入海，底事黄河今乱淮。新莽智欲出神禹，坐令四渎名实乖。
题天回驿
徐氏（宋代）

周游灵境散幽情，千里江山暂得行。

所恨风光看未足，却驱金翠入龟城。
偈颂二十五首
释普岩（宋代）

老洞山玷辱宗风，泰首座埋没自己。
双双绣出鸳鸯，千古扶持不起。
送徐秀才之吴
齐己（唐代）

吴都霸道昌，才子去观光。望阙云天近，朝宗水路长。

海门收片雨，建业泊残阳。欲问淮王信，仙都即帝乡。
次韵衡山道中
释德洪（宋代）

岳色堕马首，岚光忽满襟。眼寒知意适，句苦觉愁侵。

沃野献新绿，残睛酿晚阴。天涯惊去雁，料理欲归心。
江城子
张炎（宋代）

奇峰相对接球庭。乍微晴，又微阴。舍北江东，如盖自亭亭。翻笑天台连雁荡，隔一片、不逢君。
此中幽趣许谁邻。境双清。人独清。采药难寻，童子语山深。绝似醉翁游乐意，林壑静、听泉声。
浣花溪
苏泂（宋代）

抱郭清溪一带流，浣花溪水水西头。
重来杜老谁相识，沙上凫雏水上鸥。
题嗣濮王芦雁二首 其一
米芾（宋代）

偃蹇汀眠雁，萧梢风触芦。京尘方满眼，速为唤花奴。
读天宝遗事
张介（宋代）

不但昨非今亦非，上皇骑马泪沾衣。曲江死后无忠谏，却忆词人秋雁飞。
题居室
夏龙五（宋代）

用拙常存守道心，偷闲片片抵千金。
半帘梅影离离月，一涧泉声曲曲琴。
图史灯前随意检，园蔬雨后不时寻。
浮名自觉无多趣，五柳当年志已深。
题安原寺
徐经孙（宋代）

杜老曾留脩觉句，韩公亦有岳山题。愧无健笔希前哲，谩把飞红当踏泥。
游大涤栖真洞
杨栋（宋代）

携手清苕去，高枫丹叶森。
渔樵九锁曲，风雨一窗深。
索酒贪山月，添衣怯洞阴。
凤归天柱晓，楼阁有鸣琴。
汉玉斧佩歌
弘历（清代）

我闻仙人采药炼丹砂，骑二茅龙凌紫霞。凌紫霞，乃有金芝灿灿茁玉芽。

人间凡铁斸不得，持此玉斧采以归其家。仙人成仙登鸾车，遗却玉斧埋尘沙。

迩来四万八千岁，又阅人间之岁华。葆光染赪云，灵文隐茸葩。

水碧馀润不可黩，仙人回顾空咨嗟。
和史少庄登山韵三首 其三
魏了翁（宋代）

毋谓支山险，此山能几何。崎嵚十年梦，知历几蹉跎。
癸亥生日前一日读神仙李清传作
张嵲（宋代）

孟夏倏已晚，诘旦及悬弧。
推迁惊岁序，俯仰念劳劬。
感物叹漂泊，抚己既叨逾。
去事日已遥，来者言足图。
澹漠远世纷，超遥观道书。
伊昔有胜士，染工藏市区。
感悟及生朝，欲访仙人闾。
自缒投绝壑，果谐欣愿初。
尘念虽少牵，脱屣终不渝。
一死会当有，贵贱理必俱。
万事惟一舍，此外无复余。
李君本市人。而予岂非夫。
蹑屐千仞冈，振策万里涂。
暂愒即弱水，款关必清都。
千载复来归，陵谷知焉如。
松江三首 其一
朱松（宋代）

尘缘挽我去渔矶，回首沧洲此愿违。偶寄一舟江上去，只无箬笠与蓑衣。
题画
陆釴（明代）

万里青天起崖石，韩愈城南之寸碧。
孤云欲去且为留，转眼蛟龙忽狼籍。
崖中独树挽青铜，崖下流泉掷飞帛。
峰峦屈折隐高贤，花木萧疏隔飞翮。
合浦洲前落日明，东风吹散笛中情。
芙蓉半老胭脂苑，杨柳轻笼翡翠城。
轻舟细马平生愿，画里题诗眼更清。
和天休龙图经句署怀旧忆道卿舍人并见寄
宋祁（宋代）

帝梧春早二鸾飞，羁羽孤翻得树迟。
今日并巢阿阁畔，依然同识旧栖枝。
客行
方干（唐代）

藕叶缀为衣，东西泣路岐。乡心日落后，身计酒醒时。

触目多添感，凝情足所思。羁愁难尽遣，行坐一低眉。
读阮嗣宗传见其醉六十日免求昏之言与醒忘作
赵蕃（宋代）

作阮嗣宗诗善观阮嗣宗，
醒醉俱托狂。广武叹已绝，
苏门啸何长。昏既以醉免，
辞宁不终忘。又疑杀青上，
阙文今或亡。不然竹林游，
何独弃山王。
岩桂
李纲（宋代）

闽山气候真不常，浪蕊浮花浑欲狂。团团岩桂著春雨，擢秀不欲秋风凉。

微舒嫩叶玉剪碧，巧缀碎颗金排黄。木如犀理自坚致，喷作十里旃檀香。

沙阳满眼皆此树，安得白露零清商。芳根端可伴真隐，他日移植梁溪傍。
次韵酬郭承禧
廖行之（宋代）

黄钟大吕非常器，清庙陈之乃其地。
胡为小用噎寸莛，犹遣咸韶有遗事。
君才栖枳今何时，天意似欲昌吾语。
西山正尔朝气爽，左手好在霜螯持。
连墙顾我劳相过，徙舍羡君安宴坐。
春兰秋菊借芬馨，蚯蚓苍蝇许赓和。
弥明出语如笑嬉，喜悲思苦那能奇。
便须起敬拜床下，敢问所学真谁师。
积雪
韩淲（宋代）

积雪有何好，照我窗牖明。窗明不能寐，披衣数寒更。

带雨岂灭踪，无风如有声。荒荒山野人，渺渺江海情。
与骆子游三山陂三首 其一
李梦阳（明代）

库部平生友，湖山百代心。追思宫阙地，芜没水云深。

连马穿芦入，群鸥坐石吟。谁能堪落日，莽莽古城阴。
大资政张公挽词四首 其二
孙觌（宋代）

礼绝迂三顾，恩荣阅九迁。秉均平似砥，履坦直如弦。

晋室和戎日，周家定鼎年。金瓯方卜相，飙驭已超然。
午坐 其二
韩淲（宋代）

家家蚕事采桑归，茧箔才收又整机。辛苦一春成绢后，村农谁是著新衣。
次韵友人悼宠落梅
周端臣（宋代）

条脱空嗟萼绿华，俗尘难久驻仙车。数声画角单于塞，一曲山香阿母家。

堕砌尚疑妆后粉，点衣犹认唾时花。别来埋没春风面，几度虚窗叹月斜。
小重山（和吴子似）
韩淲（宋代）

云影收晴雨外明。碧溪春滟滟，落花平。莺声催我过桥行。人何在，诗酒淡心情。

闲里兴还生。锦鳞题尺素，有谁能。草边芳径柳边城。归来也，清梦绕山屏。
挽钱公起
王珪（宋代）

家学三余足，词场一眼空。
商髭连芦鹗，点客不成龙。
酒上新坟土，香销旧桂丛。
绝怜杨执戟，临老悔雕虫。
示邻里
陆游（宋代）

古学陵夷失本原，读书万卷误元元。
从今相勉躬行处，土庶人章数十言。
赠章虞卿
陈傅良（宋代）

章子一别二十年，此来衔袖书一编。
自出己意说百篇，至说五诰尤愕然。
我今万事付幽屏，是书插架漫不省。
子之书意吾已领，且探梅花试汤饼。
题丹桂画扇赐从臣
宋高宗（宋代）

秋入幽丛桂影团，香深粟粟照林丹。
应随王母瑶池晓，染得朝霞下广寒。
燕居十六首
彭龟年（宋代）

事事皆由命，穷能各有时。
穷通吾顺处，虽命亦何为。
清平乐(六)(《花间集》失收此首)
韦庄（唐代）

琐窗春暮，满地梨花香。
君不归来晴又去，红泪散沾金缕。
梦魂飞断烟波，伤心不奈春何！
空把金针独坐，鸳鸯愁绣双窠。
次韵云岫
陈著（宋代）

偶来云外见青山，有感人閒两触蛮。谁识禅心夜来雨，西风唤起喜中叹。
题伯时画松下渊明
黄庭坚（宋代）

南渡诚草草，长沙慰艰难。
终风霾八表，半夜失前山。
远公香火社，遗民文字禅。
虽非老翁事，幽尚亦可观。
松风自度曲，我琴不须弹。
客来欲开说，觞至不得言。
游天池
朱熹（宋代）

三年落星渚，北望天池山。临风几浩叹，欲往无飞翰。

今朝复何朝，陟此青云端。高寻已奇绝，俯瞰何其宽。

西穷濂溪原，东尽湓城关。渺然沧波外，淮山碧连环。

我意殊未极，更思出尘寰。何当驾轻鸿，八表须臾间。

视此长江水，滔滔傥西还。
祫祭陪祀四首 其二
郭之奇（明代）

于穆高皇骏有声，嗣文成祖肇禋行。一时帝子俱廊配，十七元臣允国祯。

问礼欲知因每事，记功思作不徒名。即今多难追前烈，访落何人续庙清。
为朱南野画扇
朱朴（明代）

镜中白发星星变，江上青山日日閒。尽向镜中忧白发，谁来江上看青山。
送夏处士归浙
陈政（唐代）

秋风逗江渚，秋水有馀清。感此深秋时，惕然伤别情。

遥持一樽酒，饯君东南城。令器金闺彦，朋游尽豪英。

临流为君歌，锵锵金玉声。眷彼中林鸟，拂然起孤征。

众鸟恋故林，交交飞且鸣。人生各有志，岂在利与名。

惟有杯中酒，可以慰平生。
祭侄赠赞善大夫季明文
颜真卿（唐代）

维乾元元年，岁次戊戌，九月，庚午朔，三日壬申，第十三叔，银青光禄大夫，使持节，蒲州诸军事，蒲州刺史，上轻车都尉，丹杨县开国侯真卿，以清酌庶羞祭于亡侄赠赞善大夫季明之灵曰：

惟尔挺生，夙标幼德。宗庙瑚琏，阶庭兰玉。每慰人心，方期戬谷。何图逆贼间衅，称兵犯顺。尔父竭诚，常山作郡。余时受命，亦在平原。仁兄爱我，俾尔传言。尔既归止，爰开土门。土门既开，凶威大蹙。贼臣不救，孤城围逼。父陷子死，巢倾卵覆。天不悔祸，谁为荼毒？念尔遘残，百身何赎？呜呼哀哉！

吾承天泽，移牧河关。泉明比者，再陷常山。携尔首榇，及兹同还。抚念摧切，震悼心颜。方俟远日，卜尔幽宅。魂而有知，无嗟久客。呜呼哀哉！尚飨。
题澹山岩
蒋纬（宋代）

风生崖木响，霭散洞门宽。
幽径盘危入，青天一面看。
三冬僧定煖，五月客游寒。
纵有通神笔，亦应图出难。
题三茆郡道士云隐
陆游（宋代）

尚嫌勾漏养丹砂，况种刘郎去後花。
罨画溪头云万顷，不知何处是君家。
希父删定惠近诗一轴成四韵谢之
卷刚中（宋代）

小砑花藤字画精，五言重喜见长城。
工深斧鉴浑无迹，意静婆澜转觉平。
湖上幽奇君胜赋，笔端鞠陋我堪惊。
贪多独有珍藏计，他日山间要眼明。
沂风亭
刘仲堪（宋代）

四楹倚岩壁，一径临烟坞。
诜诜讲习罢，济济生徒口。
振衣嘉树阴，浴德青江浒。
舞咏自忘归，何须在邹鲁。
寄山友长孙栖峤
贾岛（唐代）

此时气萧飒，琴院可应关。鹤似君无事，风吹雨遍山。

松生青石上，泉落白云间。有径连高顶，心期相与还。
风流子 秋怀
万锦雯（清代）

长天望不极，秋容淡、羁客渺何依。念牢落一身，愁来影共，伶仃诸弟，别后音稀。

销魂处、叶兼疏雨下，鸿带断云飞。新梦砧回，独堆残卷，矮窗灯映，自掩重扉。

年华容易去，浮生事、无奈日与心违。两鬓星星欲点，犹未知归。

想菰米波漂，谁寻鸥社，钓丝烟捲，莫扫鱼矶。辜负西溪好景，益悔今非。
句 其六
洪朋（宋代）

海棠照日倚垂杨，万缕千丝影零乱。
织绫词
章孝标（唐代）

去年蚕恶绫帛贵，官急无丝织红泪。残经脆纬不通梭，

鹊凤阑珊失头尾。今年蚕好缲白丝，鸟鲜花活人不知。

瑶台雪里鹤张翅，禁苑风前梅折枝。不学邻家妇慵懒，

蜡揩粉拭谩官眼。
读书楼二首
洪咨夔（宋代）

引却蜂衙一事无，求师尚友圣贤俱。
激昂意气中兴颂，收斂身心太极图。
畲火明边饥虎过，渡船声外老鶬呼。
江南云水宽多少，万里深山着此臞。
水调歌头（十之十）
夏元鼎（宋代）

我有一竿竹，偏会取根源。从来汲水桔槔，直挈上西天。不许常人著手，管定竿头先折，提桶落寒泉。拨得机关转，北斗向南看。

仗回风，乘偃月，勿波澜。麻姑此日，西北见张骞。选佛妙高峰顶，饮罢醍醐似醉，独坐玩婵娟。水湛月明处，太极更无前。
斩将
晁说之（宋代）

斩将斩谁将，今多樊爱能。
庶几威国俗，聊可讋边僧。
缚虎何堪责，骑猪尚不胜。
将军如自治，荡寇有先登。
叶子山右史父宣义挽章二首 其二
吕祖谦（宋代）

诸父乌衣集，公时预往还。凉秋同出郭，胜日共寻山。

电掣流年速，舟移古岸閒。又成丹旐去，衰涕不胜潸。
见梅花
释元肇（宋代）

闲爱梅花住武林，换人岁月已侵寻。水边竹外相逢瘦，一寸枝头一寸心。
奉挽近故太夫人史氏二首
度正（宋代）

有子来为牧，孜孜奉母慈。
涵濡千里涧，雍睦一家推。
寿考国人愿，循良圣主知。
诏书催令伯，叹息想遗规。
题大芦寺南山堂
姚希得（宋代）

结屋临流老此身，溪头顾我更情亲。不于南墅多栽橘，只恐东坡解笑人。

地窄虽无三径乐，心和赢得四时春。孤忠耿耿知何补，惟愿年丰作幸民。
赠赵正之
林敏功（宋代）

君为稻田官，君非力田科。我令耕田夫，为君奏田歌。

南亩茨粱稼，东郊烟雨蓑。田家不作苦，奈此岁暮何。

悯悯望有年，一失成蹉跎。立苗非不疏，稊稗常苦多。

小人剥良善，蓬蒿贱嘉禾。去恶藉老农，芟夷戒骈罗。

夫君邦之彦，妙年加切磋。治国与治身，此道终靡他。

人心不相远，如以斧伐柯。愿君日显荣，吾言期不磨。
钟黄初以余有三楚之命亟徵余画谓余于画自此远耳勉应其请并系以诗
董其昌（明代）

徵书虽到门，猿鹤幸相恕。秪因湘楚游，故是离忧处。
往钓台祭子陵先生阻风示诸生
林光（明代）

白云催发钓台舟，何事刚风故打头。崖树飘摇迎客舞，滩声狂打带烟流。

事当好处魔仍在，心到诚来倦未休。留得俚文祝千载，诸君陪我岂嬉游。
韵珂大弟近不言诗
慈海（清代）

曾从禅内悟清吟，此道难言古至今。季札已悬枯树剑，昭文不蓄有弦琴。

皎然未必非前习，白也原来证后心。极地弥天方寸里，云何门外觅知音。
暮雪
四锡（宋代）

北风惨惨生微雪，微雪片片皆横飞。
梅花柳絮随人归，黄云千里凝无辉。
唯念蓬蒿何处客，緼袍不暖饥且羸。
贺新郎·曾与瑶姬约
刘克庄（宋代）

曾与瑶姬约。恍相逢、翠裳摇曳，珠韝联络。风露青冥非人世，揽结玉龙骖鹤。爱万朵、千条纤弱。祷祝花神怜惜取，问开时、晴雨须斟酌。枝上雪，莫消却。恼人匹似中狂药。凭危栏、烛光交映，乐声遥作。身上春衫香薰透，看到参横月落。算茉莉、犹低一著。坐有缑山王郎子，倚玉箫、度曲难为酢。君不饮，铸成错。
浩歌吟
邵雍（宋代）

嘉善既难投，先生宜罢休。
履霜犹可救，灭木更何求。
兽困重来日，鸿飞远去秋。
民饥须是食，食外尽悠悠。
眼暗
白居易（唐代）

早年勤倦看书苦，晚岁悲伤出泪多。眼损不知都自取，

病成方悟欲如何。夜昏乍似灯将灭，朝暗长疑镜未磨。

千药万方治不得，唯应闭目学头陀。
佩声
孙原湘（清代）

佩声归自楚云边，金粟香中拜玉仙。略带病容尤窈窕，每临高处更鲜妍。

九天早遗眉传语，半日悬知眼欲穿。偏我来时偏得见，不应如此巧因缘。
闭户
郑侠（宋代）

居然讼息愧王通，反闭柴门亦古风。
幽鸟一声庭日永，轩窗从此近虑仝。
上林春雪
董其昌（明代）

九陌阳和御苑偏，瑞看盈尺应祈年。飞花散入梅千树，舞絮犹疑柳半烟。

积处宜春添曙色，融来太液涨新泉。不须更和邹枚曲，黄竹歌声日下传。
乡民有进万寿菊者命张若霭图之
弘历（清代）

金蕾层还叠，缃英浅复深。菊同裛露秀，葵比向阳心。

绘事閒中赏，民情静里寻。台怀重翠处，还拟命摹临。
对食
陆游（宋代）

天赋元无满谷羊，不烦粱肉污龟肠。
忽逢客釜蓴羹美，遥忆山厨麦饭香。
正有一箪元自足，纵嘲三韭亦何伤？江边烟岫参差路，便唤渔舟暮治装。
易地成池
陈宓（宋代）

南园无隙地，凿池向园东。
中作平台迥，聊将小艇通。
四围杨柳袅，十亩芸荷红。
何必五湖去，门前足月风。
奉同六舅尚书咏茶碾煎烹三首 其三
黄庭坚（宋代）

乳粥琼糜雾脚回，色香味触映根来。睡魔有耳不及掩，直拂绳床过疾雷。
闻辩才法师复归上天竺，以诗戏问
苏轼（宋代）

道人出山去，山色如死灰。白云不解笑，青松有馀哀。

忽闻道人归，鸟语山容开。神光出宝髻，法雨洗浮埃。

想见南北山，花发前后台。寄声问道人，借禅以为诙。

何所闻而去，何所见而回？道人笑不答，此意安在哉。

昔年本不住，今者亦无来。此语竟非是，且食白杨梅。
行人
何应龙（宋代）

柳花吹断晚寒轻，草色拖裙罨岸青。
解识行人今古恨，路边惟有短长亭。
忆秦娥
范成大（宋代）

浮云集。轻雷隐隐初惊蛰。初惊蛰。鹁鸠鸣怒，绿杨风急。
玉炉烟蛰香罗浥。拂墙浓杏燕支湿。燕支湿。花梢缺处，画楼人立。
灵岩
蔡安持（宋代）

岱宗分秀萃灵岩，殿阁峥嵘叠嶂间。师感青蛇寻胜地，泉因白鹤贡禅关。

松梯十里藏归路，僧梵千声响夜山。暂脱尘缨聊息驾，未容心逐片云閒。
通之海山楼落成
毛珝（宋代）

千寻雉堞一朝兴，五马行庖此落成。地峻鬼神愁设险，楼高星斗听谈兵。

霞羞綵帜依山敛，月斗金杯出海明。更有万堆飞石在，寄声残羯盍魂惊。
牡丹
张又新（唐代）

牡丹一朵值千金，将谓从来色最深。

今日满栏开似雪，一生辜负看花心。
西湖秋涸，东池鱼窘甚，因会客，呼网师迁之西池，为一笑之乐。夜归，被酒不能寐，戏作放鱼一首
苏轼（宋代）

东池浮萍半黏块，裂碧跳青出鱼背。西池秋水尚涵空，舞阔摇深吹荇带。

吾僚有意为迁居，老守纵馋那忍脍。纵横争看银刀出，瀺灂初惊玉花碎。

但愁数罟损鳞鬣，未信长堤隔涛濑。濊濊发发须臾间，圉圉洋洋寻丈外。

安知中无蛟龙种，尚恐或有风云会。明年春水涨西湖，好去相忘渺淮海。
偶成寄友人
张元干（宋代）

万里天南客，三年日至归。
群阴虽久否，吾道岂终微。
顾我民称逸，如君遁正肥。
鲸鱼波浪稳，云翼有时飞。
偕方仲美宗良兄再集宛在亭
多炡（明代）

一曲君恩重，千秋贺监才。
亭虚水禽集，池净藕花开。
进艇凉风送，钩帘返照来。
谁能与朋好，到此不衔杯。
早春同彭孔加章道华袁鲁望刘子威陪王元美兄
黄姬水（明代）

为爱名园胜日来，华筵还喜接仙才。
池边挂柳偏宜月，雪后看花尽是梅。
宿酒未醒仍纵饮，新诗频就更教裁。
总言今岁春逢闰，九十韶光祇易催。
诗送玄静先生暂还广陵
李隆基（唐代）

杨许开真箓，夫君密契传。九星连紫盖，双景合丹田。

玉简龟台职，金坛洞府仙。犹期禦风便，朝夕候泠然。
江亭
李绅（唐代）

瘴江昏雾连天合，欲作家书更断肠。

今日病身悲状候，岂能埋骨向炎荒。
送陈君子之四明
龚宗元（宋代）

短亭祖帐接平川，柳拂回波击画船。
渐向落晖分绣袖，忍听离曲怨鵾弦。
云连稽岭应怀古，路近花源好访仙。
那更凭高望天际，江堤烟重草绵绵。
题怀坡阁赠王景文国正 其二
王十朋（宋代）

眼中十里是烟波，天遣江山助子多。自是玉堂挥翰手，不应此处久怀坡。
政黄牛赞
释心月（宋代）

湖水湖山面面奇，烟云风月总新诗。
悠然句意不及处，也解将牛作马骑。
次韵郝元隐浙西山
方回（元代）

疏处温凉密处寒，未须向背问支干。
猿闲配偶双嬉戏，树古根枝万屈盘。
何限楼台荒宿草，几年歌舞罢鸣銮。
赖天独肯扶僧刹，佛大泥多许共看。
醉落魄 春日怀故山
刘光祖（宋代）

春风开者。一时还共春风谢。柳条送我今槐夏。不饮香醪，孤负人生也。

曲塘泉细幽琴写。胡床滑簟应无价。日迟睡起帘钩挂。

何不归欤，花竹秀而野。
美人撚绵线歌
刘崧（元代）

吴姬坐捲芙蓉裙，玉纤参差挼白云。绮窗日高花气熏，摇光弄白何纷纭。

春蚕茧尾雪花白，澼得吴绵爱柔泽。殷勤罥挂珊瑚枝，一挽琼丝落千尺。

宝珰下镇悬飞琼，宛转不闻缲络声。春风吹花扑帘入，倦倚象床还叹息。

愿因双织紫鸳鸯，与郎被服生辉光。郎心百年终绾结，莫学柔丝中道绝。
山居诗二十四首 其十七
贯休（唐代）

慵刻芙蓉传永漏，休誇丽藻鄙汤休。且为小囤盛红粟，别有珍禽胜白鸥。

拾栗远寻深涧底，弄猿多在小峰头。不能更出尘中也，百炼刚为绕指柔。
九子浴九首 其五 马给事中敬臣
李梦阳（明代）

敬臣闺闼彦，处世怕自拘。朝谒金马门，暮向青琐趋。

朝隐慕方朔，修辞剧相如。太阿不在掌，非君独嗟吁。
浸碧亭月夜
葛绍体（宋代）

夜半横空一片云，云边明月带疎星。
松关露重惊飞鹊，荷渚风轻低度萤。
粟缀嫩黄怀老圃，酒篘新绿见虚亭。
秋吟不作相思调，许我西湖伴醉醒。
酬慕容十一
王维（唐代）

行行西陌返，驻幰问车公。挟毂双官骑，应门五尺僮。

老年如塞北，强起离墙东。为报壶丘子，来人道姓蒙。
和丁与善
郭钰（元代）

冻鹘不得栖上林，锻羽卑飞空苦心。是处扫愁一斗酒，长年知己孤桐琴，缘谁推抱遂至今。

萍水相逢共为客，灯火长淹风雨夕。怅望乡关归计迟，聿陪杖屦欢情浃。

嗟我囊空无一钱，头颅赢得千丝雪。野性专于鱼鸟亲，始知嵇康交欲绝。

偶题诗句落人间，肮脏伊优两无遇。旧游旧钓总依然，不恨归云无托处。

杯行到君君莫止，酒醒明朝各分袂。霜飞茆屋砚敲冰，月上空山剑如水。

写诗持报肠九回，明年当复为君来。相思但见梅花月，如对玉人衔酒杯。
即席次必强六绝句
李新（宋代）

暖雾团云晚气酣，柅车游女密于蚕。
锦城行乐忘归客，家在鱼凫碧水南。
守风瓜步戏成
李弥逊（宋代）

古语行船遇打头，此言端可作予羞。
平生漫起江山兴，胜处偶为波浪留。
败肉腐鱼三日醉，断芦衰柳十分秋。
蒋队秀色应凋尽，造物还能借便休。
贡院图
王十朋（宋代）

陈君少年登甲科，红莲首泛清源波。清源贡宇高嵯峨，同僚宣力陈君多。

鞭朴不施成不日，首夏上梁秋半毕。一点灵台轮奂飞，十幅生绡画图出。

苍苍嘉木森千株，新堤步步穿芙蕖。移下蟾宫古丹桂，飞来海上真蓬壶。

他年君来作地主，记得亲曾视斤斧。雁过山中寄我书，要知多少新龙虎。
乾德以后祀感生帝十首
佚名（隋代）

奉承明祀，惟羊惟牛。
印盛于豆，人陈庶羞。
钟鼓喤喤，神具醉止。
其入嘉笾，永绥福祉。
游曲江分韵得日字
姚勉（宋代）

曲江矶头山崒嵂，此景江南夸第一。
渔舟晚弄暖波閒，市楼春映晴岚出。
拥肩寒吟入图画，席地草饮成真率。
更叩僧房借榻眠，再上山椒约明日。
赞三十六祖颂
释印肃（宋代）

大士弥遮迦，忆昔阿私陀。
邪正通一道，无法不调和。
偈颂十首 其一
释清了（宋代）

兀兀不忘机巧，灰来已得纯。虚明无间断，净妙绝疏亲。

密户寒灯晓，灵花古洞春。回途赓雪韵，门里绿苔新。
宫词 其九十四
花蕊夫人徐氏（唐代）

半夜摇船载内家，水门红蜡一行斜。圣人正在宫中饮，宣使池头旋折花。
宋永兄一访青帝而黄婆作恶累日戏作小诗问安
黄公度（宋代）

陌上春光遽如许，花落花开任风雨。
谁怜四印居士贤，苦遭造化小儿侮。
苦来医手罕折肱，老去流年剧飞羽。
无复当时倒载归，群童拍手山公舞。
梦中得“百年那得更百年，今日还须爱今日。”
王世贞（明代）

化人宫中百事无，道书一卷酒一壶；
枝头黄乌听作曲，西山白云看作图。
朝爱朝暾上东岫，夕映夕阳映东牖；
任他故人不通谒，任他朝事不挂口。
偶然案头余酒杯，偶然蹑履山僧来；
自斟自醉当自去，礼岂设为我辈哉!
昨夜懵腾意超忽，寐时得语醒时述：
百年那得更百年，今日还须爱今日。
纵能拂衣归故山，农耕社稷亦不闲；
何如且会此中趣，别有生涯天地间。
滕王阁对雨
刘敦元（清代）

又从南郡计邮程，高阁依然接太清。帆影穿云迷皖口，江声挟雨下湓城。

粗才未信因风助，壮志惟应破浪行。回首遥天烟树晚，断霞一抹喜新晴。
忆江南·红绣被
牛峤（唐代）

红绣被，两两间鸳鸯。不是鸟中偏爱尔，为缘交颈睡南塘。全胜薄情郎。
雨后同贻先觉先贾茶至法相寺
陈曾寿（清代）

买茶雨后来山寺，乍启虚堂意界宽。修竹连墙邀雪净，高橼一树破僧寒。

闻钟渐觉安心竟，出谷方悲值世残。无用传衣参佛祖，梦魂应绕白云端。
过华山
陈玄（明代）

我家远在南海头，朝夕相见惟罗浮。等闲采药逢云母，几度寻真到石楼。

客路俄经华阴县，太华三峰望中现。不见花开玉井莲，空看泉泻冰崖练。

闻道希夷睡正酣，满山松桂锁云岚。欲访神仙问丹诀，云深无处觅鸾骖。
南坡口号十八首 其十
郑清之（宋代）

分席春畦仅一弓，灵根移自石窗东。饶渠五味誇仙药，争似盐梅正策功。
沁园春 其二
叶昌炽（清代）

蔽日迎风，早暮阴晴，天然羽幢。每朝霞初起，浓阴似盖，书帷月上，共卷昏黄。

澹漾帘波，低围步障，又似屏风六角张。翩翻影瞥，秋千飞下，翠襼红裳。

回廊立尽斜阳。到今岁花时欲断肠。叹朝朝暮暮，凄凄切切，空言蠲忿，忧反难忘。

花落花开，优昙一现，慧业灵根总渺茫。人间世，真电光石火，难遣彭殇。
寄史院王正仲曾子开二学士
释道潜（宋代）

太史久不作，千秋想前人。朝廷理故事，董职须绝伦。

青钱两学士，班马相并邻。婆娑金闺中，婉娈得所亲。

学海扬波澜，词林蔼芳春。青编炳金雘，允显无曲陈。

翘翘茂令德，谔谔规缙绅。玉堂行见跻，清切凌紫宸。

野人蹈江海，放浪无边垠。相思邈何许，共此青桂轮。
初寒晨起
陆游（宋代）

推枕悠然起，寒灯谁与同？晓窗俄已白，宿火尚能红。
老境呻吟外，年华寂寞中。
长饥亦何恨，聊复固吾穷。
王泽岭遭洪水
孔德绍（唐代）

地籁风声急，天津云色愁。悠然万顷满，俄尔百川浮。

还似金堤万，翻如碧海流。惊涛遥起鹭，回岸不分牛。

徒知怀赵景，终是倦阳侯。木梗诚无托，芦灰岂暇求。

思得乘槎便，萧然河汉游。
寄怀蔡披金秀才仿白乐天体作六句律
陈锡金（清代）

萤窗寂寞留残简，蠹迹纵横侮旧芸。岛上更无台避债，人间剩旧冢埋文。

此生已坐儒冠误，合买青山卧白云。
鹅湖道中 其一
韩淲（宋代）

野花狼藉雨初晴，人在山南山北行。东风浅浅尚寒色，云映远天斜照明。
吴中会宋行之库使时贡金北土
高明（元代）

楼船晓泊苏台下，官舍梅花暖欲开。千里关河同客思，一川风欲送离杯。

黄金压马日边去，绿树迎人天际来。后夜思君望天北，使星应合近三台。
夹竹桃
弘历（清代）

琅玕其叶云霞瓣，无香有韵宜清玩。绿阴池馆露华滋，今夕何夕见此粲。

潋潋桃笙泛碧涛，元和佳句想士曹。连昌宫中满宫竹，又有墙头千叶桃。
出都次南顿
郑獬（宋代）

驻马绿阴下，离人正忆家。
可怜桃李树，犹有未开花。
送铁佛专使
释重顯（宋代）

荷策来寻我，泛舟思旧山。
不知何处月，相照在深湾。
风助秋涛急，云兼野树闲。
到时如请益，先忆赵州关。
舍弟书约今秋到此
唐庚（宋代）

此日方收信，前时已具舟。开头今几月，软脚定中秋。

凉德为兄忝，炎荒代尔忧。从今西望眼，应到见时休。
赠李伯高司训还庐陵
金幼孜（明代）

庐陵古名郡，风俗天下闻。卓哉欧阳子，奋发振斯文。

声光被后世，至今仰馀芬。惟子企前轨，力学究典坟。

栖迟三十载，布衣谁与群。忽兹膺荐举，峨冠上金门。

授以郡博士，文采耀青云。今晨别我去，怅然惜解分。

临岐重握手，酌以白玉尊。朔风吹浩浩，雨雪何纷纷。

抽帆上南浦，行行近青原。及家固云乐，况乃亲弟昆。

蹇予荷恩遇，谬忝职禁垣。西江未同返，遥睇瞻丘园。

解佩为子赠，聊复申好言。勖哉继先达，浮名何足论。
山行归来喜栽新竹
楼钥（宋代）

平生好看竹，每见觉相与。
小大或疎密，一一皆媚妩。
恨无地可种，所至造竹所。
近方闢门径，得地寻丈许。
乞邻栽百个，参差正当户。
天公有老眼，惠以三日雨。
山行不厌泥，但喜竹无苦。
归来报平安，翠叶多楚楚。
不妨来子猷，奚必希蒋诩。
何当绕扶疎，岁寒与君侣。
读书
袁说友（宋代）

宦牒刚驰逐，篇章半扫除。
稍寻无事日，重理旧诗书。
笔砚寒灯寂，轩窗昼景舒。
政须堂下问，糟粕意何如。
句
黄铢（宋代）

私意苟未克，放心何由驯。
道该上人院石竹花歌
顾况（唐代）

道该房前石竹丛，深浅紫，深浅红。婵娟灼烁委清露，小枝小叶红香风。

上人心中如镜中，永日垂帘观色空。
金刚随机无尽颂·离相寂灭分第十四
释印肃（宋代）

支解不生嗔，语默自忻忻。
深知无相貌，木石表虚形。
石棋局
刘摰（宋代）

坚平宜荷明堂柱，方洁当函玉牒书。且拂尘埃伴君坐，一枰相与寄清虚。
新居用韩昌黎诗辛勤三十年以有此屋庐为韵
蔡戡（宋代）

忆昔少年日，抗志期青云。
宦游三十载，所历多艰勤。
四持湖海节，再饷江淮军。
全家得饱暖，何以报吾君。
雪牛
释绍昙（宋代）

堕在虚凝一色边，完全头角不完全。
溪东西岸难收放，纯白何妨露地眠。
登钓台 其二
徐瑞（宋代）

欲荐山中十九泉，荒榛塞路上无缘。凄凉不尽怀贤意，黄帽催呼蚤下船。
和鲍倅 其三
吴芾（宋代）

人生出处苦难全，老矣安能了世缘。聊向此时看捉月，敢希他日上凌烟。

行吟虽愧无新语，坐食犹欣有故廛。若得放归多种秫，不忧长欠酒家钱。
清明日绕道登俞山谒墓
任绳隗（清代）

看山不厌取途宽，百折登临欲上难。石马昔时增气象，丰碑今日念衣冠。

莺愁落照啼高树，磬逐归云下佛坛。极目可怜惟灌莽，为谁禁火食犹寒。
鹧鸪天（和赵晋臣敷文韵）
辛弃疾（宋代）

绿鬓都无白发侵。醉时拈笔越精神。爱将芜语追前事，更把梅花比那人。

回急雪，遏行云。近时歌舞旧时情。君侯要识谁轻重，看取金杯几许深。
东斋杂咏{竹}
张耒（宋代）

袅袅墙阴竹数竿，秋风尽日舞青鸾。
平生爱尔缘潇洒，莫作封君渭上看。
北齐二首
韩偓（唐代）

任道骄奢必败亡，且将繁盛悦嫔嫱。几千奁镜成楼柱，

六十间云号殿廊。后主猎回初按乐，胡姬酒醒更新妆。

绮罗堆里春风畔，年少多情一帝王。

神器传时异至公，败亡安可怨匆匆。犯寒猎士朝频戮，

告急军书夜不通。并部义旗遮日暗，邺城飞焰照天红。

周朝将相还无体，宁死何须入铁笼。
和陈叔余韵二首一以谢来意一以勉之
陈淳（宋代）

此道何曾远，吾儒自有珍。
反求皆在我，中画岂由人。
利善分须白，知行语未陈。
若能祛旧见，明德日惟新。
巴东 其二
路朝霖（清代）

阵图聚石空陈迹，秋兴歌诗足感伤。词客英雄两销歇，江声和月下瞿唐。
禅月台
韩淲（宋代）

此台已芜没，禅月彼一时。得句僧窗下，空留洗墨池。
重阳偶成
李流谦（宋代）

百尺危楼倚瘦藤，轻阴小令正秋深。
山云洗刷供晴眺，杯酒飘浮笑浅斟。
漠北烽烟空抵掌，水南松竹每经心。
红萸紫菊夸强健，醉帽无人独自簪。
次赵将春日韵 其三
韩淲（宋代）

杨柳溪头绿万条，碧云相对是衡皋。春风但欲随波面，桧楫松舟不用篙。
送杨燕之东鲁
李白（唐代）

关西杨伯起，汉日旧称贤。四代三公族，清风播人天。

夫子华阴居，开门对玉莲。何事历衡霍，云帆今始还。

君坐稍解颜，为君歌此篇。我固侯门士，谬登圣主筵。

一辞金华殿，蹭蹬长江边。二子鲁门东，别来已经年。

因君此中去，不觉泪如泉。
感皇恩（庚申为大儿寿）
丘崈（宋代）

时节近中秋，桂花天气。忆得熊罴梦呈瑞。向来三度，恨被一官萦系。今朝称寿，也休辞醉。

斑衣戏彩，薄罗初试。华发双亲剩欢喜。功名荣贵，未要匆匆深计。一杯先要祝，千百岁。
八月望夕雨
徐凝（唐代）

今年八月十五夜，寒雨萧萧不可闻。

如练如霜在何处，吴山越水万重云。
跋赵唐卿所藏访戴图 其二
张元干（宋代）

王孙胸次足丘壑，幻出山阴访戴图。草屋柴扉闭风雨，客来空去得知无。
二郎神·炎光谢
柳永（宋代）

炎光谢。过暮雨、芳尘轻洒。乍露冷风清庭户，爽天如水，玉钩遥挂。应是星娥嗟久阻，叙旧约、飙轮欲驾。极目处、微云暗度，耿耿银河高泻。
闲雅。须知此景，古今无价。运巧思、穿针楼上女，抬粉面、云鬟相亚。钿合金钗私语处，算谁在、回廊影下。愿天上人间，占得欢娱，年年今夜。
西斋杂咏六首 其二 桧
刘安上（宋代）

蔚蔚傲霜叶，亭亭绿池畔。莫言盈尺材，要是淩云干。
旅泊新津却寄一二知己
温庭筠（唐代）

维舟息行役，霁景近江村。并起别离恨，似闻歌吹喧。

高林月初上，远水雾犹昏。王粲平生感，登临几断魂。
题钟山新寺后三日钦蒙圣制和章感遇之余谨再
蒲庵禅师（明代）

圣主虚心论道玄，宸章特赐起枯禅。
瑞浮云彩来双阙，光映奎枯动九天。
蒲座开函风满石，花池洗钵雨添泉。
经驼白马今重到，绝胜摩腾入汉年。
想得
韩翃（唐代）

两重门里玉堂前，
寒食花枝月午天。
想得那人垂手立，
娇羞不肯上秋千。
春日效韦体
章粲（宋代）

新绿滟晴池，涓涓泉脉动。东风度花梢，春音入禽哢。

而我理群书，朋俦罕迎送。翛然惬心期，此乐谁能共。
东山小集以玻璃杯酌包少府少府雅博其趣遂举一赠之戏成二绝 其二
林大春（明代）

玉瓒黄流美，金杯琥珀香。始知清庙器，不作野人觞。
游金嶴赵园赋海棠梨花呈留宰
陈傅良（宋代）

海棠故作十分红，梨更超然与雪同。
文物英华周盛事，风流玄远晋余风。
酬赵丹山地官扣门作寿诗韵
湛若水（明代）

七十二春日过云，飞云西云忆共欢。自兹兹念长存存，红尘坐入无穷门。

寿崖洪崖倾尔尊，宇宙一气同氤氲。吾今忘却寿者身，南山顶上无嶙峋。
老仆行
陈履（明代）

行路难，漫天风雪春犹寒。漕河挽舟日复日，侵肌彻骨心为酸。

挽樯长缆拽不上，北望平堤倍惆怅。千艘万舰争趣先，载道奔忙俱少壮。

独怜老仆年最挽，冲寒不任终朝劳。冰消泥泞没双脚，脚板惨裂如婴刀。

舟行百里日未暮，寒威栗烈中心怖。人生苦乐会有期，老怀难向青山诉。

行年六十还有奇，齿牙半落发已稀。主人厚恩耻不报，效身犬马应忘疲。

独羡舟中美年少，庖厨不窥但坐啸。重襦复袜日饱餐，得侍君前恣窈窕。

吁嗟岁月不我留，韶光暗逐黄河流。旧时髫龄万千辈，此日相看俱白头。

白头皮肉那足惜，自入衰年少筋力。少年好学挽舟行，莫到老来行不得。
陪张巨山谒清献公祠
李处权（宋代）

惟昔清献公，二年蜀中归。
归载无长物，一琴而一龟。
龟属烟霞想，琴寓山水思。
婆娑二物间，德容俨怡怡。
元龙岂时辈，康乐匪俗期。
书斋质不陋，覆之以茆茨。
手植参天松，亭亭岁寒姿。
公去几霜露，高风犹在兹。
可使贪夫廉，至今仰伯夷。
使君挺孤洁，后身盖亡疑。
治体简而肃，民俗醇不疵。
竭虔拜公像，雅有宾僚随。
置酒延公孙，诚意公所知。
表表孝弟里，人物固未衰。
德厚者流光，此言良不欺。
春阴澹物华，蔼蔼原隰滋。
远山出云气，近水余风漪。
时禽屋上语，野蝶筵中飞。
此堂历千载，盛事传一时。
凜如公在傍，冠弁不敢欹。
庶几饱公德，满酌其可辞。
聊以永今朝，昼景方舒迟。
听一心弹琴
黄渊（明代）

尔手拊之弦桂折，我耳听之音声灭。吴会鬵中泣紫烟，天风峡外摇残雪。
系寻阳上崔相涣三首 其二
李白（唐代）

毛遂不堕井，曾参宁杀人。虚言误公子，投杼惑慈亲。

白璧双明月，方知一玉真。
张进武善风鉴谓予豸骨日他早晚入台求诗赠之
崔与之（宋代）

荧荧碧眼照人寒，一别重逢岁又残。
老去但求闲处乐，君来尚又向时看，
谁将伏豸夸颅骨，我有盟鸥吒肺肝。
坎止流行随所遇，何须觅梦到邯郸。
怀秋
吕本中（宋代）

秋风日夜至，念我少年时。新凉喜欲舞，至今心未衰。

心虽未遽衰，老病则已甚。颓然坐前阶，乃若两鸟噤。

子病少则尔，衰羸非独今。徘徊以徬徨，何以异夙心。

死者合已死，空费子百虑。在者亦已老，契阔少相遇。

洗心西方观，子复未肯然。胡然竞日力，今年如去年。
诸遂良仆射
石介（宋代）

先皇执手未多时，受诏诚深誓不违。
终向君前还此笏，一身视死喜如归。
涿郡张守四咏 其一 飞蝗避境
谢廷柱（明代）

涿人誇神奇，往事耳曾习。飞蝗方蔽空，涿境独不入。

匪物为驱除，如避不敢集。么么亦何知，厥柄宜有执。

民曰侯之功，太守谢不及。
琵琶仙 泥莲庵夜宿同子万弟与寺僧閒话
陈维崧（清代）

倦客心情，况遇著、秋院捣衣时节。惆怅侧帽垂鞭，凝情伫寥泬。

三间寺、水窗斜闭，一声磬、林香暗结。且啜茶瓜，休论尘世，此景清绝。

询开士、杖锡何来，奈师亦、江东旧狂客。惹起南朝零恨，与疏钟呜咽。

有多少、西窗閒话，对禅床、剪烛低说。渐渐风弄莲衣，满湖吹雪。
与夏致宏孙信道张巨山同集涧边以散发岩岫为
陈与义（宋代）

张子卧石榻，夏子理泉窦。
孙子独不言，搘颐数烟岫。
叠游乳岩三洞爱其奇绝题于石壁
黄承吉（清代）

蓬莱员峤虚无间，世间何处无仙山。骖鸾到此偶歇息，但见无数白石清泉湾。

清泉随风来，荡漾空中澜。耸身直上树巅顶，千人濯足泠而寒。

仙人陶通明，凿崄排云关。三层楼户惝出没，一层一陟玄都坛。

钟乳何累累，千载结不乾。玲珑幢盖太古设，化工巧作波罗檀。

丹丘有何碧玉宇，凡夫想像无田攀。烟深水迷日食乳，时有锦鳞仙鼠相往还。

是谁写出上清字，得无真有琼华丹。我来狂饮已三度，往往云腴玉液充杯盘。

临行拄杖侧耳听，淙琤如有丝竹弹。不知䆲䆡直入几百里，此语欲答山僧难。

山风一扫去尘迹，应让真人玉佩来珊珊。
日暮雪将作扫门待之
舒岳祥（宋代）

夜静烽清月朗天，时时霜鹤唳芝田。
筑台正与仙人约，少驻人间五百年。
偈倾一百六十九首
释智朋（宋代）

自古及今，灯灯相续。
匝地普天，灯灯无间。
助发实相义，今朝正月半。
次韵古梅
虞俦（宋代）

怪底昌园一种梅，老枝强项独迟开。
伶俜鹤膝翻嫌瘦，皴皵龙鳞不受摧。
羞把冰肌混桃李，故将粉面映莓苔。
广平铁石心犹在，宁有诗情似玉台。
和周邠朝奉
陆佃（宋代）

相见还如颍水滨，不应衰迈久风尘。几回醉里成狂客，一向诗中作贵人。

故国生涯元自薄，老来情分剩相亲。荐贤况有诸公在，早晚除书下玉宸。
陈楚宾邀登南阁出示诸公所赋诗索予继和
戴奎（明代）

忆别高堂凡五载，今日重游鬓毛改。长老惊为倒履迎，林园却似留春待。

松间旧榻下陈蕃，席上清樽倾北海。是日云销天宇清，大开南阁兴纵横。

钩帘晚峰万树出，俯槛晴坞千花明。少长须臾亦星聚，歌吟间作如韶鸣。

乃知此地即仙隐，万里何必求蓬瀛。
送杨起之安丰录判
陆文圭（元代）

芍陂茫茫古边城，鸡犬相闻今乐土。交兵往事空流水，避乱居民尚遗堵。

似闻此地岁丰穰，要得清官手摩拊。君才天马足神骏，老大去年参选部。

闽中实历禆风宪，淮右先声动官府。争看祖道车骑众，力疾登途霜月苦。

墙东故人懒出门，浊酒黄花对谁舞。
莲叶
孔平仲（宋代）

莲叶田田出水齐，清香已有晓风吹。物华光景人谁觉，便是花开结子时。
早发湘潭寄杜员外院长
韦迢（唐代）

北风昨夜雨，江上早来凉。楚岫千峰翠，湘潭一叶黄。

故人湖外客，白首尚为郎。相忆无南雁，何时有报章。
明道亲享先农十首
佚名（隋代）

稼政之本，民食惟天。
甫田兆几，后稷其先。
灵坛既祀，黛耜攸虔。
乃圣能享，亿万斯年。
归弋阳山居，留别卢、邵二侍御
刘长卿（唐代）

渺渺归何处，沿流附客船。久依鄱水住，频税越人田。

偶俗机偏少，安闲性所便。只应君少惯，又欲寄林泉。
谒金门 枕函残梦图为韵仙女士题
姚燮（清代）

花压臂。懒把断云扶起。一发东风知甚意。更来吹细细。

怯怯恹恹天气。了了昏昏情味。眼底绿芜千万里。是烟还是水。
菩萨蛮 其七 颠倒韵伯兄大千侄阿莲同作
毛奇龄（清代）

药栏勾堕衔钗雀。雀钗衔堕勾栏药。花落画屏纱。纱屏画落花。

栏山关雁绕。绕雁关山栏。人远惜残春。春残惜远人。
燕子楼
关盼盼（唐代）

适看鸿雁岳阳回，
又睹玄禽逼社来。
瑶瑟玉箫无意绪，
任从蛛网任从灰。
莺啼序
黄公绍（唐代）

银云卷晴缥缈，卧长龙一带。柳丝蘸、几簇柔烟，两市帘栋如画。芳草岸、弯环半玉，鳞鳞曲港双流会。看碧天连水，翻成箭样风快。白露横江，一苇万顷，问灵槎何在。空翠湿衣不胜寒，日华金掌沆瀣。甃花平、绿文衬步，琼田涌出神仙界。黛眉修，依约雾鬟，在秋波外。阁嘘青蜃，楼啄彩虹，飞盖蹴鳌背。灯火暮，相轮倒影，偷睇别浦，片片归帆，远自天际。舞蛟幽壑，栖鸦古木，有人翦取松江水，忆细鳞巨口鱼堪鲙。波涵笠泽，时见静影浮光，霏阴万貌千态。蒹葭深处，应有闲鸥，寄语休见怪。倩洗却、香红尘面，买个扁舟，身世飘萍，名利微芥。阑干拍遍，除东曹掾，与天随子是我辈，尽胸中、著得乾坤大。亭前无限惊涛，总把遥吟，月明满载。
金缕曲 送春
宗婉（清代）

此恨真千古。忍匆匆、临歧把酒，送春归去。几曲阑干闲倚遍，总是没情少绪。

但望里、夕阳无语。残梦一丝风剪断，问谁为、题破伤心句。

此别也、嗟何遽。

画楼无计留春住。尽销魂、红稀绿暗，美人迟暮。芳草连天天接水，更隔几重云树。

君莫问、春归之路。流水落花遭小劫，算人间、天上无凭据。

此去也，归何处。
夜半对雪作
洪朋（宋代）

积雪未消惊白夜，欻思小艇钓云沙。排檐故作纤纤笋，著树还开万万花。

最觉素娥相映发，不应青女妒容华。麦如马尾年年在，枵腹鸣雷莫怨嗟。
前诗多见和者，所怀未尽，复次前韵
丘逢甲（清代）

天地创造初，先造者鬼神。其次造万物，灵者厥曰人。

有雄则有雌，匹耦为妃嫔。概谥之曰虫，裸毛羽介鳞。

鳞虫圣者龙，乃独崇明禋。人虽灵万物，惴惴伺喜嗔。

惟龙能上天，为天之下臣。代天照天下，郁仪与结璘。

云雨雷电风，龙气为屈伸。遂以鬼神力，用祸福吾民。

当其偶入蛰，天地为不春。精气常在天，托象为星辰。

方今万国旗，各画国所珍。凶禽与悍兽，戢戢何侁侁？

国旗所到处，互市争金银。惟吾国旗龙，黄闪天方晨。

龙以海为家，不知几由旬。为灵实昭昭，国岂长弱贫？

大哉祝融汪，何年庙其濒？自有此庙来，更历几劫尘。

庙木皆十围，樵者不敢薪。东江入西江，庙下道所循。

相将俱入海，海山碧磷磷。天子治四海，吾国古义陈。

其实西北方，地广漠无伦。有海惟东南，战局乃日新。

何人跨海功，海外镌苍珉。赫然一楼船，费数百万缗。

一炮数十万，经年工始竣。一往而不复，惘然问水滨。

惟兹大海间，龙职在所巡。龙乎其有灵，敌舟当沉沦。

况吾国旗上，之而皆龙身。兹庙镇南海，尤与军民亲。

壁垒何森森？原田何畇畇？纷纷群夷舟，海门不可堙。

我读韩公碑，披发思骑麟。大荒渺何许，海阔山嶙峋。

群魔害正道，乱象日益臻。皇皇地下民，种族忧将泯。

安得龙旗龙，一出定八垠。呼天下雷电，为我炮与轮。

龙旗驱风云，毕令正朔遵。紫髯碧眼奴，抱头走踆踆。

持酒酹神龙，雄风生青蘋。功成告天地，还我旧角巾。

礼上明堂图，乐奏嶰谷筠。百神并受职，为加冠与绅。

我偕南海龙，云卧寒秋粼。是时天所覆，帝泽罔不匀。

作诗告陈侯，此语何当真？夜看双龙光，南出斗牛津。
留题仙都观
苏轼（宋代）

山前江水流浩浩，山上苍苍松柏老。
舟中行客去纷纷，古今换易如秋草。
空山楼观何峥嵘，真人王远阴长生。
飞符御气朝百灵，悟道不复诵黄庭。
龙车虎驾来下迎，去如旋风抟紫清。
真人厌世不回顾，世间生死如朝暮。
学仙度世岂无人，餐霞绝粒长苦辛。
安得独従逍遥君，泠然乘风驾浮云，超世无有我独行。
颂古十一首
释智鉴（宋代）

土面灰头不染尘，华街柳巷乐天真。
金鸡唱晓琼楼梦，一树华开浩劫春。
客意五首
陈舜俞（宋代）

行役意匆匆，淹留计已穷。
梦归无奈晓，病觉不禁风。
忆橘园垂枳，沉鱼夜听鸿。
悲秋成白发，赖未作衰翁。
送卓漳州二首 其二
刘克庄（宋代）

调发烦三郡，跳梁满四郊。欲平绿林乱，先革白茅包。

清昼狐归穴，和风燕返巢。姑行龚遂策，不必待锋交。
酬满上人
释子淳（宋代）

勿谓无言为妙，面壁何尝不道。
翻思金色头陀，却把刹竿推倒。
句
梅询（宋代）

鹤楼试望晴霞断，鹦渚行吟绿蕙春。
和友人纪行之作
胡奎（元代）

燕山雪花大如手，飞绕天家十二阑。白战诗成貂帽湿，黄封酒醒毳袍单。

巴人谁和阳春曲，学士应分小月团。年少相如最能赋，梁园宴罢日三竿。
益国赵公生祠
马廷鸾（宋代）

康山之崇兮，公惠不穷兮。
洎之之阳兮，公惠寝长兮。
山浮清兮之涵晖，公有惠泽兮民有秉彝。
坚珉深刻兮，来者永思。
闻余士英都宪凯旋喜而有作
朱诚泳（明代）

貔貅十万度洮河，顷刻前徒自倒戈。小丑命从今日尽，名臣功比昔人多。

一天膏雨消氛气，满路春风奏凯歌。闻有巨崖堪勒颂，万人相向为君磨。
八月二十日与馆中同舍游西湖作
葛立方（宋代）

跨马绿杨堤，左右临无地。
鞭影堕清泚，乌帽入花翠。
老龙拿半空，九里作青吹。
闻声类击竹，心与景相值。
许由厌瓢鸣，渠未领真意。
投赠山东何方伯三首 其三
孙蕡（明代）

君侯昔在东藩时，英风远略人共知。帐前铁骑金锁甲，腰下宝玦珊瑚枝。

将相兼权未足贵，身名两存今始奇。便可临风搔白首，对酒且赋归来词。
梦
林希逸（宋代）

学道浑无力，纷纷梦未休。谁呼鹙与寂，莫订蝶为周。

因想诚难诘，飞扬果自由。工夫何处是，勤看懒安牛。
池上小宴问程秀才
白居易（唐代）

洛下林园好自知，江南景物暗相随。净淘红粒罯香饭，

薄切紫相烹水葵。雨滴篷声青雀舫，浪摇花影白莲池。

停杯一问苏州客，何似吴松江上时。
送王尊师归湖州
司空曙（唐代）

烟芜满洞青山绕，幢节飘空紫凤飞。金阙乍看迎日丽，

玉箫遥凤隔花微。多开石髓供调膳，时御霓裳奉易衣。

莫学辽东华表上，千年始欲一回归。
巴东秋风亭怀寇公
孙应时（宋代）

秋风亭上思悠哉，想见鸣琴日日来。
野水孤舟故如昨，为公长啸一徘徊。
送原公南游
钱起（唐代）

有意兼程去，飘然二翼轻。故乡多久别，春草不伤情。

洗钵泉初暖，焚香晓更清。自言难解缚，何日伴师行。
秦邮晚泊
鲍桂星（清代）

春水初生卅六陂，扁舟晚泊露筋祠。疏烟细雨秦邮路，一树垂杨出酒旗。
徐稚山龙学挽词二首
周必大（宋代）

有美传清雅，无憬问介通。
佥言宜仆射，累疏避司空。
身后疏巾敛，生前浊酒中。
吴钩无路挂，洒泪寄西风。
春晚从李长史游开道林故山
骆宾王（唐代）

幽寻极幽壑，春望陟春台。云光栖断树，灵影入仙杯。

古藤依格上，野径约山隈。落蕊翻风去，流莺满树来。

兴阑荀御动，归路起浮埃。
书扇示门人
范仲淹（宋代）

一派青山景色幽，前人田地后人收。
后人收得休欢喜，还有收人在后头。
梅雨五绝
范成大（宋代）

雨霁云开池面光，三年鱼苗如许长。
小荷拳拳可包鮓，晚日照盘风露香。
呈原卿萧翁二表兄
李存（元代）

浓露微霜菊正开，红梨紫栗共衔杯。云山百里头俱白，十五年间三度来。
万年欢
佚名（宋代）

南极星明，问笙歌弦管，今是何夕。竹马儿童，尽道使君生日。又夕蟠桃结实。是谁向、珠宫偷得。炉烟袅，惟愿年年，使君常驻熊轼。那知宦游似客。任双旌五马，飘转南北。细柳甘棠，都是使君亲植。夕说吾皇仄席。恐非晚、归朝宣直。功成了，却隐东山，算惟龟鹤相识。
九日旗峰戏咏风筝
邓云霄（明代）

谁绘珍禽剪彩笺？化成鸾鹤奏钧天。抑扬线索腾双翮，泛弄宫商抚一弦。

瑶瑟听来移别调，玉箫随去挟飞仙。繁声莫遣惊南雁，岁晏音书正待传。
水调歌头
管鉴（宋代）

次韵以谢

一雨洗烦溽，天气爽如秋。江山佳处，眼明重见旧交游。去国三千余里，俯视朝宗一水，共笑此生浮。幸我扁舟具，归欲问菟裘。

叹君才，方进用，岂容休。銮坡凤沼，情知不为蜀人留。便恐升沈各异，后日相逢无处，别语易成愁。记取平安使，时访荻花洲。
雨后早朝
刘攽（宋代）

雨阕凉生楼阁虚，绿槐花落影萧疏。端门立仗交符后，禁漏传萧上水初。

伏阁预闻明诏语，退朝潜诵直臣书。愚忠空觉身无补，放去江湖待诏除。
送光禄王卿致仕归荆
司马光（宋代）

九列谁云非显涂，人生已不负为儒。
拂衣长揖变龙贵，散发还为黄绮徒。
白鹤归飞心自远，青霞高举势何孤。
千金尽与乡人费，不向江头买木奴。
题花光梅十首·实相圆常
王柏（宋代）

青青叶底未堪尝，已作商家鼎鼐香。
四月江南烟雨阔，安心且待那时黄。
野祠
戢澍铭（清代）

一径冲云入，荒祠夕照斜。空庭窜饥鼠，古树噪神鸦。

暮霭藏深竹，回风聚落花。苍茫人独立，四面晚峰遮。
松庵
周庠（唐代）

周遭多植岁寒松，庵后庵前翠万重。云隐晴梢巢缟鹤，月横凉影卧苍龙。

叶供午灶茶初熟，花酿春缸酒正醲。未必冈梅同偃蹇，昔年曾见觅秦封。
环州通判张殿丞
梅尧臣（宋代）

欲向萧关外，穷阴雪暗沙。
碛寒鸿雁少，冰合水泉赊。
自有从军乐，应无去国嗟。
春风曾不到，吹角寄梅花。
寄宗室周臣观察
释道潜（宋代）

帝胄天孙多茂良，似公人物更难方。诗书自负青云器，风月能收古锦囊。

科斗雷文陈几席，鳞衣蚁食耀杯觞。都城邂逅倾迟素，崧少归来一梦长。
陶丘
邹浩（宋代）

山河融结皆奇状，此丘之形谁与创。一成为敦再为陶，二帝昌时已询访。

至今禹贡名字存，气势仍容菏泽傍。普天率土此其中，杂遝舟车来四向。

分茅开国南面尊，屡致千金谢齐相。尔来日月几春冬，兴废相寻人物上。

纷纷万事已尘埃，此丘迤逦初无恙。平生苦死嗜登临，准拟携筇事疏放。

冷云寒日满荆榛，蕞尔令人重悽怆。会须东走泰山颠，纵目乾坤更何障。
次韵鲁山新居绝句
陆游（宋代）

求得轩车心愧天，不如穷死却陶然。
君曾布衣尚可活，那有日兴须万钱。
还彭泽山中早发
张正见（南北朝）

摇落山中曙，秋气满林隈。
萤光映草头，鸟影出枝来。
残星避日尽，断霞逐风开。
空返陶潜县，终无宋玉才。
题西涯先生像后
法式善（清代）

我尝校公集，因知公素志。近为作年谱，搜罗及轶事。

大抵公性情，和平而冲邃。在官五十年，保全皆善类。

逆瑾覆纲维，百计社稷庇。卓哉顾命臣，焉敢艰危避。

奈何罗侍郎，门生倡清议。王陈踵讹谬，显与实录异。

元真观碑文，安知非作伪。呜呼公致政，鱼菜不能备。

清操有如此，乃云徇禄位。此像藏闵氏，上有癸亥字。

公年五十七，谨身殿初莅。时和百司理，僚宰无猜忌。

公早抱隐忧，郁郁不得意。苍生四海望，藐兹一身寄。

刘谢继去国，幼主付谁侍。微公秉国钧，杨韩将奚置。

我过畏吾村，墓田久荒弃。日暮牛羊来，无复狐狸睡。

草堂葺三楹，四围杨柳植，湫隘匪旧观，幽洁抵山寺。

燕许大手笔，拟作墓祠记。孰更勒公像，一碑耿寒翠。
汉武帝 其一
林朝崧（清代）

天马西来自大宛，极东郡县及真番。版图拓到要荒外，消得山呼万岁尊。
虞美人（无为作）
张孝祥（宋代）

雪消烟涨清江浦。碧草春无数。江南几树夕阳红。点点归帆吹尽、晚来风。

楼头自擫昭华管。我已无肠断。断行双雁向人飞。织锦回文空在、寄它谁。
赠郭道人
戴复古（宋代）

灭性能安乐，深居绝是非。
英雄行险道，富贵隐危机。
纸被如绵软，藜羹胜肉肥。
苍苔满山径，最喜客来稀。
睡起二首 其一
朱淑真（宋代）

起来不喜匀红粉，强把菱花照病容。腰瘦故知闲事恼，泪多只为别情浓。
早秋登天宫寺阁赠诸客
白居易（唐代）

天宫阁上醉萧辰，丝管闲听酒慢巡。

为向凉风清景道，今朝属我两三人。
次韵子瞻赠乔道人
刘攽（宋代）

昔有仙公项曼都，去家十年若斯须。还归壮语惊妻孥，月边朝拜虽劳躯。

流霞一杯真味腴，世人但怪医多卢。不知列仙山泽臞，阴阳变化随指呼。

日新无穷非故吾，乔公筑居近潍都。交游洞宾侪尔朱，又言其师奇丈夫。

璞玉粹美名不沽，郎官仕晋更五胡。我今老病须人扶，衰颜白鬓日已渝。

捐书绝学休守儒，去不为少犹双凫，公能济我良药无。
南乡子（今年重九，知命已向成都，感之，次韵）
黄庭坚（宋代）

招唤欲千回。暂得尊前笑口开。万水千山还麽去，悠哉。酒面黄花欲醉谁。

顾影又徘徊。立到斜风细雨吹。见我未衰容易去，还来。不道年年即渐衰。
听董大弹胡笳声兼寄语弄房给事
李颀（唐代）

蔡女昔造胡笳声，一弹一十有八拍。
胡人落泪沾边草，汉使断肠对归客。
古戍苍苍烽火寒，大荒沉沉飞雪白。(沉沉 一作：阴沉)
先拂商弦后角羽，四郊秋叶惊摵摵。
董夫子，通神明，深山窃听来妖精。
言迟更速皆应手，将往复旋如有情。
空山百鸟散还合，万里浮云阴且晴。
嘶酸雏雁失群夜，断绝胡儿恋母声。
川为静其波，鸟亦罢其鸣。
乌孙部落家乡远，逻娑沙尘哀怨生。
幽音变调忽飘洒，长风吹林雨堕瓦。
迸泉飒飒飞木末，野鹿呦呦走堂下。
长安城连东掖垣，凤凰池对青琐门。
高才脱略名与利，日夕望君抱琴至。
复至德山
黄文琛（清代）

日日来看江上山，居人笑说使君顽。使君无事且乐此，尚恨尔来腰脚孱。

东华旅食逾十载，缁尘滚滚人如海。乡梦迷离意常醒，扪胸丘壑依然在。

此邦水与山俱清，我未来时熟其名。故交四方不可合，江云岭月知我情。
和于湛之海上原韵六首 其三
张煌言（明代）

海门潮咽越王城，霸业萧条风雨惊。独少囊金堪结客，犹留袖雨足鏖兵。

驯来龙性峥嵘在，狎罢鸥心汗漫行。若论两河毫杰客，登坛岂必让齐盟！
送陈智叔舍人赴召
陈藻（宋代）

紫袍入手闰两周，黄纸除书作郡侯。
后薪莫讶还居上，巨鱼直是能吞舟。
萧何乃知天下信，鲁人只道东家丘。
到了公评难嫉忌，远皆敬服近何尤。
器识高明官令显，羞作软媚随波流。
胆略肯因权势屈，事机果中日前筹。
鸿飞似退正仙翼，不蓍不龟心有眸。
兵形敌计何英识，胍络岂从经外紬。
友于根自惟孝发，论语尚书致所由。
君於骨髓已先得，字是皮毛肃便投。
强收老泪且分袂，情共斯文苑囿留。
共乐亭
陈俊卿（宋代）

共乐台前花木深，登临当暑豁衣襟。
红垂荔子千家熟，翠拥筼筜十亩阴。
老退已寻居士服，清欢时伴醉翁吟。
凭栏四望丰年稼，差慰平生忧国心。
十日发祁阳
项安世（宋代）

自矜重九苦吟处，写出浯溪真画图。
安排秀句待石鼓，指点江画迎彩橹。
小雨已休朝复作，寒流忽涨夜仍枯。
篷声瑟瑟滩声滑，应伴先生著句无。
奉和御製玉清昭应宫天书阁瑞应
夏竦（宋代）

盛德灵谋协，元符实字披。
真宫肇高阁，精意感鸿禧。
晓箭传初刻，朝阳吐半规。
祥烟五色丽，嘉气九华滋。
泛滟金光溢，扶疏玉叶垂。
尧心肤眷佑，钦翼愈孜孜。
送苏修撰赴阙四首 其二
张载（魏晋）

道大宁容小不同，颛愚何敢与机通。井疆师律三王事，请议成功器业中。
次韵李参政见寄三首
魏了翁（宋代）

湖畔三顷秫，酿成聊独斟。
积薪伤汲直，求旧感迟任。
梦里牛山峻，吟边雁泊深。
两乡明月夜，应照旧登临。
早秋雨后寄乐天
刘禹锡（唐代）

夜云起河汉，朝雨洒高林。梧叶先风落，草虫迎湿吟。

簟凉扇恩薄，室静琴思深。且喜炎前别，安能怀寸阴。
寄刘方平
皇甫冉（唐代）

十年不出蹊林中，一朝结束甘从戎。严子持竿心寂历，

寥落荒从遮旧宅。终日碧湍声自喧，暮秋黄菊花谁摘。

每望南峰如对君，昨来不见多黄云。石径幽人何所在，

玉泉疏钟时独闻。与君从来同语默，岂是悠悠但相识。

天畔三秋空复情，袖中一字无由得。世人易合复易离，

故交弃置求新知。叹息青青长不改，岁寒霜雪贞松枝。
述怀
秦树声（清代）

羞将蝉翼博千钧，牢落乾坤兀此身。梁国物情真吓鼠，鲁郊吾道未伤麟。

谅无肝胆酬斯世，薄有襟裾拂古人。若道干戈堪养拙，夜吟无可百篇新。
题思禅寺上方
独孤及（唐代）

溪口闻法鼓，停桡登翠屏。攀云到金界，合掌开禅扃。

郁律众山抱，空濛花雨零。老僧指香楼，云是不死庭。

眇眇於越路，茫茫春草青。远山喷百谷，缭绕驰东溟。

目极道何在，境照心亦冥。騞然诸根空，破结如破瓶。

下视三界狭，但闻五浊腥。山中有良药，吾欲隳天形。
同公迪饮车氏
吴与弼（明代）

严濑扁舟话举林，诗情遥向故人深。一杯宾馆论文酒，细写高山流水心。
金缕衣 别友
张慎仪（清代）

同是东川客。又谁知、临沧祖饯，转劳惜别。买得短艭沙岸舣，恰好波渌数尺。

最无那、风前铁笛。吹彻碧空云寸裂。看垂杨、也带愁颜色。

龙钟泪，我先滴。如其旅况真萧瑟。忆相逢、斗茶说饼，荷晨菊夕。

偻指西迟才几日，又屈落红春寂。慨携手、河梁赠策。

一纸家书修未得，报平安幸代传萍迹。归期在，桔涂月。
书警
陆游（宋代）

情欲虽害人，要是自惑溺。
吾观日用事，饮食真勍敌。
乃知匕箸间，其祸甚衽席。
堂堂六尺躯，勿为口腹役。
东湖 其二
林迪（宋代）

崎岖世路苦风波，物外逍遥得趣多。门掩夕阳新睡觉，数声时度采菱歌。
陈东父示及新文
范纯仁（宋代）

世德钟良士，爽气横清秋。公才辅经术，文价伏时流。

近从计廷召，斩为梁苑游。京都利名地，趋谒先公侯。

高情远俗尚，壮丽资冥搜。清尊破旅颜，黄菊迎归舟。

佳藻盈大轴，遗我蠲穷愁。正声和群心，明珠炫双眸。

词高不可继，惠重终可酬。愧君乐善怀，行义愚当脩。
后九首
刘克庄（宋代）

夜眠便甘菊枕，晨起避凌霄露。
信尔雅几委顿，注本草不宜误。
汪廷俊见示喜雨和篇次韵答之二首 其二
李纲（宋代）

悯旱遥将精意通，秋霖霶霈仰旻穹。山川增焕家家好，黍稷方旻物物丰。

得句自应髭变白，举觞何惜颊潮红。他时倘会风云便，肯倒长瓢学卫公。
挽文魁母齐魏国夫人三首 其三
邓剡（宋代）

两公兄弟我，我亦母夫人。侍疾番禺药，行封海道纶。

孤穷空后死，俯仰欲谁亲。不尽西州泪，陶阡杳去尘。
五苦诗五首 其一 生苦
释亡名（南北朝）

可患身为患，生将忧共生。心神恒独苦，宠辱横相惊。

朝光非久照，夜独几时明。终成一聚土，强觅千年名。
菩萨蛮 晓妆
沈佩（清代）

迟迟日影穿窗罅。晓寒人在重帘下。临镜独徘徊。低头学画眉。

钗横双燕小。蝉鬓云缥缈。妆罢步闲阶。海棠开未开。
禅人写真求赞
释正觉（宋代）

双目寒青，秋水冷冷。
半颠衰白，春雪星星。
山雾霏霏文豹变，松月娟娟梦鹤醒。
妙应方圜兮了无外法，尘缘俯仰兮初不吾经。
颂古三十一首
释安永（宋代）

快人一言，快马一鞭。
停囚长智，十万八千。
次韵吴少保雄楚楼
项安世（宋代）

杰观搀天出，欢声动地游。
檐开六千里，槛枘九十洲。
正以心期胜，居然眼法优。
百年经几牧，今日见斯楼。
小阁
胡宿（宋代）

小阁闭春风，疏帘隔几重。柳绵收未住，酒病太无悰。

带眼偏知瘦，棋图最信慵。隆中一觉睡，日影过高舂。
咏蒋秀才西轩诗
慕容彦逢（宋代）

园池佳处辟幽轩，西揖湖光入坐筵。药本自生芳草地，花阴长到夕阳天。

就閒颇似陶潜径，适意何须范蠡船。此览清虚有真趣，不劳他境觅林泉。
用俎字韵呈樗年
蔡肇（宋代）

堕灶一言能破釜，魔界扫空成佛土。
钟山道场天所开，万壑千岩没华雨。
白衣居士演真谛，江汉滔滔流去乳。
自从玉髻飞上天，妙缘谁救诸有苦。
我昔南行入定林，水鸟松风能妙语。
六时天乐采云飞，百丈寒江翠绡舞。
此地知君曾著力，雷作弹指开蛰户。
空山蕙帐盍思归，秋末晚菘行可俎。
句
翁宏（五代）

客帆来异域，别岛落蟠桃。
紫宸赐宴
宋祁（宋代）

戴斗通欢瑞节来，新年共上万年杯。
宫花杂珥天心悦，并觉春从殿里回。
奉怀子循司勋二首
徐繗（明代）

郢曲何人理，怜君独苦心。
一官丝鬓尽，万恨绿樽深。
园步携琴丝，山行载笔寻。
有怀良夜永，风露满云岑。¤
送勋侄之官嵢峡五言五首
刘克庄（宋代）

太守今元结，论交四十年。
汝行勿前却，如在父兄边。
禅人写师真请赞
释慧远（宋代）

普证作此像，是相故非真。
虚空无背面，露柱倒生根。
傍提正按低叉手，独掇单提高打躬。
佛魔削迹，凡圣泯踪。
雨过云山空漠漠，日高花影乱重重。
村醉
陆游（宋代）

发已凋零齿已疏，饱谙成败更谁如？贵人岂得常金屋，丞相那知起草庐。
久泛江湖知钓术，晚归垄亩授农书。
一尊径就村翁醉，未肯英雄许本初。
五贶诗·太湖砚
皮日休（唐代）

求于花石间，怪状乃天然。中莹五寸剑，外差千叠莲。
月融还似洗，云湿便堪研。寄与先生后，应添内外篇。
虏中作四首 其三
刘跂（宋代）

人物分多种，迁流不见经。已无燕代色，但有犬羊腥。

海马生难驭，山苗煮始青。舜韶方九奏，异类合来庭。
采荔子十绝 其四
刘克庄（宋代）

日日烦汤使，年年费火攻。暮龄知艾附，不及荔枝功。
婆罗门引 月下忆荷花
庄棫（清代）

夕阳渐下，晚来落月尚窥人。一弯乍吐冰轮。也学蛾眉新样，融入画堂春。

喜纤云不起，玉宇无尘。

香醪一尊。理瑶琴、共谁陈。独自追凉小院，无语黄昏。

相思何限，闹荷花、深处晚香匀。倚玉阑、绕转千巡。
偈颂一百六十首
释宗杲（宋代）

皎洁一轮，寒光万里。
灵利者叶落知秋，傝{鸩鸟换辱}者忠言逆耳。
休不休，已不已，
小释迦有陷虎之机，老大虫却无牙齿。
当时一蹋岂造次，蓦然侄非偶尔。